
Betegtájékoztató: Információk a felhasználó számára

Suprax 200 mg filmtabletta
cefixim


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Suprax 200 mg filmtabletta és milyen betegségek esetén alkalmazható?
2.	Tudnivalók a Suprax 200 mg filmtabletta szedése előtt
3.	Hogyan kell szedni a Suprax 200 mg filmtablettát?
4.	Lehetséges mellékhatások
5.	Hogyan kell a Suprax 200 mg filmtablettát tárolni?
6.	A csomagolás tartalma és egyéb információk


1.	Milyen típusú gyógyszer a Suprax 200 mg filmtabletta és milyen betegségek esetén alkalmazható?

A Suprax 200 mg filmtabletta hatóanyaga a cefixim. Ez egy antibiotikum, amely meggátolja a baktériumok szaporodását, illetve elpusztítja azokat.
A Suprax 200 mg filmtabletta elsősorban a felső és az alsó légutak (például torokgyulladás, mandulagyulladás, középfülgyulladás, orrmelléküreg-gyulladás, fertőzéses hörghurut, tüdőgyulladás), illetve a húgyutak (hólyaghurut és/vagy húgycsőgyulladás, vesegyulladás) és az epeutak bizonyos baktériumok által okozott fertőzéseinek, valamint a heveny gonorreás (kankó) húgycsőgyulladás gyógyítására szolgáló gyógyszer.


2.	Tudnivalók a Suprax 200 mg filmtabletta szedése előtt

Ne szedje a Suprax 200 mg filmtablettát
· ha allergiás a cefiximre vagy egyéb cefalosporin típusú antibiotikumra, vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
A Suprax 200 mg filmtabletta szedése előtt beszéljen kezelőorvosával vagy gyógyszerészével, ha:
-	Önnek bármilyen egyéb betegsége van, például tüdőasztma
· allergiás valamely gyógyszerre, beleértve a penicillin iránti túlérzékenységet is
· Önnek veseproblémái vagy idegrendszeri problémái vannak (lásd 4. pont)
· hányással vagy hasmenéssel járó betegségben szenved
· hámló, hólyagos kiütések jelentkeznek a kezelés során Önnél. Ilyen esetben azonnal hagyja abba a gyógyszer szedését és forduljon orvoshoz, mert ezek a bőrt érintő, súlyos mellékhatás jelei lehetnek!
· a laboratóriumi vizsgálatok alapján a vérképe eltérést mutat (vérszegénység), vagy sárgaságot tapasztal Önmagán
· a vizelet mennyisége hirtelen lecsökken. Ez az akut veseelégtelenség tünete lehet, amit a cefixim más cefalosporinokhoz hasonlóan okozhat. Esetenként egyáltalán nincs spontán ürített vizelet. Jelentkezhet testszerte folyadékgyülem (ödéma), deréktáji fájdalom, étvágytalanság, hányinger, hányás vagy hasmenés. A fenti tünetek esetén a cefixim adását le kell állítani, sürgősen orvoshoz kell fordulni!
· ha Önnél epilepsziás görcsrohamok jelentkeznek. A cefiximhez – a Suprax hatóanyagához – hasonló gyógyszerek (a cefalosporinoknak nevezett antibiotikum-csoport) epilepsziás görcsrohamokat válthatnak ki. Amennyiben Önnél görcsrohamok jelentkeznek, hagyja abba a cefixim szedését és azonnal forduljon a kezelőorvosához!
· a Suprax tartós vagy ismételt alkalmazása a cefiximmel szemben ellenálló (rezisztens) mikroorganizmusokkal való felülfertőződést okozhat. Felülfertőződés előfordulásakor kezelőorvosának megfelelő kezelést kell alkalmaznia Önnél.

Figyelmeztetés:
Azonnal forduljon orvosához, ha a kezelés során visszatérő vagy tartósan fennálló súlyos hasmenés, illetve túlérzékenységi reakciók tünetei jelentkeznek Önnél. Ezek közé tartozik a bőrkiütés, a csalánkiütés, a végtagok, az ajak és a szemhéj duzzanata, a légszomj, illetve az ájulásszerű érzés. Ne vegyen be bélmozgást csökkentő gyógyszert, ha hasmenés alakul ki Önnél!
Arról is azonnal számoljon be a kezelőorvosának, ha bőrkiütést tapasztal! Ez a bőrt érintő, súlyos mellékhatás jele lehet.

Gyermekek és serdülők
A 12 év alatti gyermekek számára a Suprax 200 mg filmtabletta nem ajánlott. Ezen korcsoport számára a cefixim másik gyógyszerformája, a szuszpenzió adása javasolt. A cefixim (a Suprax hatóanyaga) biztonságosságát koraszülöttek és újszülöttek kezelése esetén még nem igazolták.

Egyéb gyógyszerek és a Suprax 200 mg filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

A Suprax 200 mg filmtabletta a vizeletben levő glükózt kimutató teszt álpozitív eredményét okozhatja. Az ellenanyagok kimutatását szolgáló vizsgálat (direkt Coombs-teszt) a cefixim-kezelés ideje alatt téves eredményt hozhat.

Ha bizonyos típusú véralvadásgátlókat (vérhígítókat) szed, a protrombinidő megnyúlhat, vérzések alakulhatnak ki.

Orvosa vizeletvizsgálatot rendelhet el Önnél vagy gyermekénél, ha a Supraxot egyéb antibiotikummal (például aminoglikozid, polimixin B, kolisztin) vagy vízhajtóval (például furoszemid) együtt szedi.

Az acetilcisztein-tartalmú gyógyszerek a Suprax 200 mg filmtablettával egyidejűleg szedhetők.

A Suprax 200 mg filmtabletta egyidejű bevétele étellel és itallal
Az étkezések nincsenek hatással a hatóanyag felszívódására. Ezt a gyógyszert étkezéstől függetlenül be lehet venni. 

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

A Suprax 200 mg filmtabletta terhesség alatt (különösen az első három hónapban) csak az orvos kifejezett utasítására szedhető.

Nem ismert, hogy a cefixim kiválasztódik-e az anyatejbe. A Suprax 200 mg filmtabletta szoptatás alatt csak az orvos kifejezett utasítására szedhető.
A gyógyszer alkalmazása esetén a szoptatás felfüggesztése javasolt!

A készítmény hatásai a gépjárművezetéshez és a gépek kezeléséhez szükséges képességekre
Nem ismert, hogy a cefixim befolyásolná a gépjárművezetéshez és a gépek kezeléséhez szükséges képességeket.

A Suprax 200 mg filmtabletta nátrium-lauril-szulfátot tartalmaz
A készítmény kevesebb, mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.


3.	Hogyan kell szedni a Suprax 200 mg filmtablettát?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A Suprax 200 mg filmtablettát az orvos által előírt adagolásnak és időtartamnak megfelelően kell alkalmazni.

Fontos! Amikor tünetei javulnak vagy elmúlnak, ne hagyja abba a gyógyszer szedését, hanem szedje be azt az adagot, amit az orvos előírt.

Az ajánlott adag napi 2 filmtabletta.
A Suprax 200 mg filmtablettát naponta egyszer ugyanabban az időben, vagy kétszer (reggel és este) vegye be, az orvos utasításának megfelelően.

Időseknél nem szükséges az adag módosítása. Ha Önnek veseproblémája van, a kezelőorvos csökkentheti az adagját.

A filmtablettát bőséges folyadékkal nyelje le. A tablettán lévő bemetszés csak a széttörés elősegítésére és a lenyelés megkönnyítésére szolgál.

Alkalmazása gyermekeknél és serdülőknél
A 12 éves és annál idősebb gyermekek és serdülők a felnőttek adagját kaphatják.
A 12 év alatti gyermekekre vonatkozó információkért lásd a 2. pont Gyermekek és serdülők részt.

Ha az előírtnál több Suprax 200 mg filmtablettát vett be
Ha az előírtnál nagyobb adagot vett be a Suprax-ból, fennáll a tudatállapot-csökkenés, a rendellenes mozgások és a görcsrohamok kockázata. Azonnal forduljon orvoshoz!

Ha elfelejtette bevenni a Suprax 200 mg filmtablettát
Ne vegyen be kétszeres adagot a kihagyott adag pótlására.

Ha idő előtt abbahagyja a Suprax 200 mg filmtabletta szedését
A Suprax 200 mg filmtablettát az orvos által előírt adagolásnak és időtartamnak megfelelően kell alkalmazni. Ne hagyja abba a gyógyszer szedését, ha tünetei javulnak vagy elmúlnak.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Minden gyógyszerrel szemben kialakulhat túlérzékenységi reakció (ritka mellékhatás, 1000 betegből legfeljebb 1-et érinthet). Ezért felhívjuk a figyelmét, hogy amennyiben a következő tünetek bármelyikét észleli, feltétlenül forduljon kezelőorvosához: bőrkiütések, csalánkiütés, végtag-, arc-, ajak- vagy szemhéjduzzanat, légszomj, ájulásérzés.

A túlérzékenységi reakción kívül az alábbi tünetek jelentkezése esetén is azonnal abba kell hagyni a gyógyszer szedését és orvoshoz kell fordulni:
· kezelés során visszatérő vagy tartósan fennálló súlyos hasmenés (álhártyás vastagbélgyulladás jele lehet) (nagyon ritka mellékhatás, 10 000 betegből legfeljebb 1-et érinthet)
· súlyos bőrreakciók (nagyobb kiterjedésű bőrkiütés, amely hólyagokkal és hámló bőrrel jár, különösen a száj, az orr, a szem és a nemi szervek környékén (nem ismert gyakoriságú mellékhatás, a gyakoriság a rendelkezésre álló adatok alapján nem állapítható meg); vagy olyan bőrkiütés, mely felhólyagosodhat, és úgy néz ki, mint egy kis céltábla (egy világosabb terület közepén fekete pont, sötét peremmel); vagy kiterjedt bőrkiütés hólyagokkal és a testfelszín nagy területein lehámló bőr) (nagyon ritka mellékhatás)
· a szem és a bőr sárgás elszíneződése (nagyon ritka mellékhatás)
· az arc bedagadása (nem ismert gyakoriságú mellékhatás)
· véraláfutások jelentkezése (nagyon ritka mellékhatás)
· szérumbetegség-szerű reakciók, mint például láz és ízületi fájdalom, egyfajta súlyos vérszegénységgel kísérve (nem ismert gyakoriságú mellékhatás)
· akut veseelégtelenség (nem ismert gyakoriságú mellékhatás)
· enkefalopátia - A cefixim-kezelés, különösen idős betegeknél vagy súlyos veseproblémákban vagy idegrendszeri problémákban szenvedő betegeknél, ismerten tudatzavart, mozgászavarokat és görcsrohamokat (enkefalopátiát) okozhat (nem ismert gyakoriságú mellékhatás).

További mellékhatások:

Gyakori mellékhatások (10 betegből legfeljebb 1-et érinthet):
· híg széklet, hasmenés.

Nem gyakori mellékhatások (100 betegből legfeljebb 1-et érinthet):
· fejfájás
· hasi fájdalom, hányinger és hányás
· bőrkiütés és bőrpír
· a májenzimek (alkalikus foszfatáz, transzaminázok) szintjének átmeneti megemelkedése a vérben.

Ritka mellékhatások (1000 betegből legfeljebb 1-et érinthet):
· a vér bizonyos sejtjeinek magas száma (eozinofília)
· szédülés
· étvágytalanság, fokozott bélgázképződés
· a vér karbamid-koncentrációjának megemelkedése
· viszketés, a nyálkahártyák gyulladása.

Nagyon ritka mellékhatások (10 000 betegből legfeljebb 1-et érinthet):
· a vérsejtek számának egyéb eltérései (leukopénia, agranulocitózis, pancitopénia, trombocitopénia, amelyek jele lehet a fertőzésekre való fokozott hajlam, a fáradtság, a torokfájás, a szájban kialakuló fekélyes sebek vagy a vérzési hajlam)
· múló túlzott aktivitás, fokozott görcshajlam
· egy fehérjelebomlási termék (a kreatinin) magas szintje a vérben
· epepangás.

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg):
· felülfertőződés rezisztens baktériumokkal
· a vörösvértestek szétesése következtében kialakuló vérszegénység (hemolitikus anémia), bizonyos fehérvérsejtek számának csökkenése (granulocitopénia)
· vesegyulladás
· légszomj
· emésztési zavar
· bizonyos vérsejtek magas számával (eozinofília) és az egész szervezetet érintő (szisztémás) tünetekkel járó gyógyszerreakció
· csalánkiütés
· láz
· magas bilirubinszint a vérben.

Gyakrabban fordulnak elő emésztőrendszeri mellékhatások, ha a napi adagot egyszeri adagként veszik be.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Suprax 200 mg filmtablettát tárolni?

A gyógyszer gyermekektől elzárva tartandó!

Legfeljebb 25 °C-on tárolandó.

A dobozon és a buborékcsomagoláson feltüntetett lejárati idő (Felhasználható:) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk

Mit tartalmaz a Suprax 200 mg filmtabletta?

· A készítmény hatóanyaga 200 mg cefixim (223,84 mg cefixim-trihidrát formában) filmtablettánként.

· Egyéb összetevők: 
Mag: magnézium-sztearát, hidegen duzzadó keményítő, mikrokristályos cellulóz, kalcium-hidrogén-foszfát-dihidrát. 
Bevonat: nátrium-lauril-szulfát, hígan folyó paraffin, titán-dioxid (E171), hipromellóz.

Milyen a Suprax 200 mg filmtabletta külleme és mit tartalmaz a csomagolás?

Csaknem fehér, hosszúkás, sarkain lekerekített és laposított, mindkét oldalán domború felületű, az egyik oldalán törést segítő vésetekkel és „EM72” kódjellel ellátott filmbevonatú tabletta. 
A tablettán lévő bemetszés csak a széttörés elősegítésére, és a lenyelés megkönnyítésére szolgál, nem arra, hogy a készítményt egyenlő adagokra ossza.

10 db filmtabletta, PVC/PVDC//Al buborékcsomagolásban és dobozban.

A forgalomba hozatali engedély jogosultja és a gyártó
Richter Gedeon Nyrt.
H-1103 Budapest, Gyömrői út 19-21.
Magyarország 

A betegtájékoztató legutóbbi felülvizsgálatának dátuma: 2026. július.

